Zastava i grb Korzike
Zastavu Korzike usvojio je general nacije Pasquale Paoli 1755, a zasnovana je na tradicionalnoj zastavi koja je korištena prije. Prikazuje crnu glavu Maura na bijeloj pozadini sa zavezanom bijelom trakom, koja je iznad očiju (na tradicionalnoj traka pokriva oči). Paoli je želio da se traka pomakne iznad očiju kako bi simbolizirala oslobođenje Korzikanaca. Zastavu je koristila kratkotrajna Korzikanska republika i praktično je bila zabranjena nakon 1769. kad je Francuska kupila Korziku kako bi se izmirio dug Republike Genove i kako bi ugušila sporadične pobune na ovom ostrvu. Tokom ovog perioda francuske vlasti (1768-1789) korzikanski patrioti ponovo su koristili tradicionalnu verziju zastave u znak protesta. Verzija s trakom iznad očiju i britanskim grbom korištena je kao službena zastava za vrijeme Anglo-korzikanskog kraljevstva (1794-1796). Nakon toga je izišla iz upotrebe sve do 1980, kad je ponovo usvojena kao regionalna zastava. Glava Maura također se koristi u grbu Korzike i klana Borthwick.